# **”Tjørnen”,** Kirkepladsen 9, 8541 Skødstrup

#### **Andelsboligforeningen**

##### Hjemmesiden: [www.tjornen.dk](http://www.tjornen.dk)

01-09-2014

**Nyhedsbrev nr. 4**

Kære alle på vor interesseliste

Det sidste nyhedsbrev var medio maj, så nu er det vist på tide, at der kommer et nyt. Der er også sket meget hen over sommeren – det kan I læse om nedenfor.

**Interesselisten**

Med den aktivitet, som der har været annoncemæssigt, er der kommet mange nye med på vor interesseliste. Dem vil vi selvfølgelig først byde velkommen. Vi udsender vore nyhedsbreve, for at holde de, der er interesseret i vort andelsprojekt, opdateret på, hvad der sker. Vi er helt klar over, at alle ikke er interesseret I at flytte ind lige nu – men flere af jer måske på sigt.

Vi er helt klar over, at mange ting skal passe sammen, for at man flytter fra det man har og ind i noget nyt og for mange noget helt uprøvet. Men man skal måske tænke på, at en af ideerne bag dette projekt er, at man kommer med i det inden, det bliver tvingende nødvendigt. Man kommer ind i det, mens man er åben af sind og interesseret i et fællesskab. Det går ikke, at vi alle er ”gamle” på samme tid og mest kan nyde. Der bygges automatisk et netværk op - noget man kan støtte sig til, når dette behov melder sig med alderen.

**Alle huse er solgt**

Her hen over sommeren er alle husene blevet solgt. Nogle af de nye købere kom til vor åbent hus i april. Andre har fundet os på nettet. Et af parrene skulle først have solgt, hvorimod de øvrige 3 købte, fordi de ville med i projektet. Det er dejligt, at der nu er fuld hus, og vi glæder os til at tage hånd om de nye, så de føler sig velkomne. Det er jo første gang, at vi har haft så stor udskiftning i husene. De der flyttede ind fra projektets start for 12 år siden, er jo blevet boende – indtil de enten kom på plejehjem eller er gået bort.

For at lette det for de nye andelshavere, har vi lavet en pjece med alle de praktiske oplysninger om vort bofællesskab, ligesom de alle får en mentor, de kan spørge om alt det, de yderligere gerne vil have oplysning om.

**Alle carportene er blevet malet**

Noget af det vi prøver på er, at holde vort bofællesskab i orden. Det er ca. 5-6 år siden at træværket på carportene sidste gang fik træbeskyttelse. Nu har de fået det igen, og så forventer vi, det igen kan holde en 5-6 år. Det har været en fantastisk sommer til dette – alt træværket var godt tørt, da det fik. Vi håber også at få en dag med stille vejr – så vil vi sprøjte tagene, så de fremstår rene og røde.

På andelsbestyrelsens vegne

Jes Retbøll